text: জামাল হ্যারিস ভূইয়া (জন্ম: ১০ এপ্রিল ১৯৯০; জামাল ভূইয়া নামে সুপরিচিত) হলেন একজন ডেনীয়–বাংলাদেশী পেশাদার ফুটবল খেলোয়াড়। তিনি বর্তমানে ভারতের পেশাদার ফুটবল লীগের শীর্ষ স্তর আই-লিগের ক্লাব কলকাতা মোহামেডান এবং বাংলাদেশ জাতীয় দলের হয়ে একজন মধ্যমাঠের খেলোয়াড় হিসেবে খেলেন। তিনি মূলত একজন রক্ষণাত্মক মধ্যমাঠের খেলোয়াড় হিসেবে খেললেও মাঝেমধ্যে কেন্দ্রীয় মধ্যমাঠের খেলোয়াড় হিসেবে খেলে থাকেন। এছাড়াও তিনি বর্তমানে বাংলাদেশ জাতীয় দলের অধিনায়কের দায়িত্ব পালন করছেন।
  
  ডেনীয় ফুটবল ক্লাব প্র্যানপির যুব পর্যায়ের হয়ে খেলার মাধ্যমে জামাল ফুটবল জগতে প্রবেশ করেছেন এবং পরবর্তীকালে কোপেনহেগেনের যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০০৯–১০ মৌসুমে, ডেনীয় ক্লাব হেলেরপের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি ৩ মৌসুম অতিবাহিত করলেও মাত্র ১টি ম্যাচে অংশগ্রহণ করে ১টি গোল করেছেন। অতঃপর বোল্ডক্লুবেন এবং আভেডোরের মতো ক্লাবের হয়ে খেলেছেন। ২০১৪–১৬ মৌসুমে তিনি বাংলাদেশী ক্লাব শেখ জামালে যোগদান করার মাধ্যমে বাংলাদেশের ফুটবল লীগে পদার্পন করেন, শেখ জামালের হয়ে তিনি ১টি লীগ শিরোপাসহ মোট ৩টি শিরোপা জয়লাভ করেছেন। শেখ জামালে ২ মৌসুম অতিবাহিত করার পর তিনি শেখ রাসেলের চুক্তি স্বাক্ষর করেছেন, যেখানে তিনি ২টি ম্যাচে অংশগ্রহণ করেছেন। ২০১৭–১৮ মৌসুমে, তিনি সাইফে যোগদান করেছেন। সম্প্রতি ২০২০–২১ মৌসুমে, তিনি সাইফ হতে ধারে কলকাতা মোহামেডানে যোগদান করেছেন।
  
  ২০১৪ সালে, জামাল বাংলাদেশ অনূর্ধ্ব-২৩ দলের হয়ে বাংলাদেশের বয়সভিত্তিক পর্যায়ে অভিষেক করেছিলেন। এরপূর্বে ২০১৩ সালে তিনি বাংলাদেশের হয়ে আন্তর্জাতিক পর্যায়ে অভিষেক করেছেন; বাংলাদেশের জার্সি গায়ে তিনি এপর্যন্ত ৪০-এর অধিক ম্যাচে অংশগ্রহণ করেছেন।
  
  ব্যক্তিগতভাবে, জামাল বেশ কিছু পুরস্কার জয়লাভ করেছেন, যার মধ্যে ২০১৫ বঙ্গবন্ধু গোল্ডকাপে টুর্নামেন্ট সেরার পুরস্কার জয় অন্যতম। দলগতভাবে, জামাল এপর্যন্ত ৩টি শিরোপা জয়লাভ করেছেন, যার সবগুলো শেখ জামালের হয়ে জয়লাভ করেছেন।
  
  প্রারম্ভিক জীবন
  জামাল হ্যারিস ভূইয়া ১৯৯০ সালের ১০শে এপ্রিল তারিখে ডেনমার্কের কোপেনহেগেনে জন্মগ্রহণ করেছেন এবং প্র্যানপিতে তার শৈশব অতিবাহিত করেছেন। জামালের বাবা-মা ১৯৬০-এর দশকের শেষের দিকে বাংলাদেশ থেকে ডেনমার্কে চলে যান।
  
  আন্তর্জাতিক ফুটবল
  জামাল বাংলাদেশ অনূর্ধ্ব-২৩ দলের হয়ে খেলার মাধ্যমে বাংলাদেশের প্রতিনিধিত্ব করেছেন। বাংলাদেশের বয়সভিত্তিক দলের হয়ে তিনি প্রায় ৪ বছরে ১২ ম্যাচে অংশগ্রহণ করে ১টি গোল করেছেন। তিনি ২০১৮ সালের ১৯শে আগস্ট তারিখে ২০১৮ এশিয়ান গেমসের গ্রুপ বি-এ নিজেদের শেষ ম্যাচে কাতার অনূর্ধ্ব-২৩ দলের বিরুদ্ধে ম্যাচে বাংলাদেশের বয়সভিত্তিক দলের হয়ে প্রথমবারের মতো গোল করেছেন।
  
  ২০১৩ সালের ৩১শে আগস্ট তারিখে, মাত্র ২৩ বছর ৪ মাস ২১ দিন বয়সে, ডান পায়ে ফুটবল খেলায় পারদর্শী জামাল নেপালের বিরুদ্ধে ২০১৩ সাফ চ্যাম্পিয়নশিপের গ্রুপ এ-এ নিজেদের প্রথম ম্যাচে অংশগ্রহণ করার মাধ্যমে আন্তর্জাতিক ফুটবলে বাংলাদেশের হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন; ম্যাচে তিনি একজন মধ্যমাঠের খেলোয়াড় হিসেবে খেলেছেন। ম্যাচটি বাংলাদেশ ২–০ গোলের ব্যবধানে পরাজিত হয়েছিল। বাংলাদেশের হয়ে অভিষেকের বছরে জামাল সর্বমোট ২ ম্যাচে অংশগ্রহণ করেছেন। ২০১৯ সালের ৬ই জুন তারিখে, লাওসের বিরুদ্ধে ম্যাচের জয়সূচক গোলটিতে অ্যাসিস্ট করার মাধ্যমে তিনি আন্তর্জাতিক ফুটবলে তার প্রথম অ্যাসিস্টটি করেন। ২০১৮ সালের ৪ঠা সেপ্টেম্বর তারিখে, তিনি ভুটানের বিরুদ্ধে ২০১৮ সাফ চ্যাম্পিয়নশিপের গ্রুপ পর্বের ম্যাচে বাংলাদেশের হয়ে প্রথমবারের মতো অধিনায়কের দায়িত্ব পালন করেন, ম্যাচটি বাংলাদেশ ২–০ গোলের ব্যবধানে জয়লাভ করেছিল।
  
  পরিসংখ্যান
  
  আন্তর্জাতিক
  
  তথ্যসূত্র
  
  বহিঃসংযোগ
   
   
   
  
  বিষয়শ্রেণী:১৯৯০-এ জন্ম
  বিষয়শ্রেণী:জীবিত ব্যক্তি
  বিষয়শ্রেণী:ডেনীয় ফুটবলার
  বিষয়শ্রেণী:বাংলাদেশী ফুটবলার
  বিষয়শ্রেণী:ফুটবল মধ্যমাঠের খেলোয়াড়
  বিষয়শ্রেণী:শেখ জামাল ধানমন্ডি ক্লাবের ফুটবলার
  বিষয়শ্রেণী:সাইফ স্পোর্টিং ক্লাবের ফুটবলার
  বিষয়শ্রেণী:বাংলাদেশের আন্তর্জাতিক ফুটবলার
  বিষয়শ্রেণী:দক্ষিণ এশীয় গেমসে ব্রোঞ্জপদক বিজয়ী বাংলাদেশী
  বিষয়শ্রেণী:এশিয়ান গেমসে বাংলাদেশের প্রতিযোগী
title: জামাল ভূইয়া